  Анжелика Тихонова корреспондент Удмуртиысь егитъёслэн йӧслыккуспо «ЭТНОэксперт» визьсынан шудонзылэн йылпумъян люкетаз Сарапул ёросысь Сигаево черкогуртысь «Мозговой штурм» команда вормиз. 20-тӥ толсуре Ижкарын Калыкъёслэн эшъяськон юртазы ортчем ужрадэ ёрос шудонъёсын вормем тямыс командаос люкаськизы, ваньзы соос школаын бадӟым классъёсын дышетскисьёс. Со сярысь ивортэ «Удмуртия» агентстволэн корреспондентэз. Ужрадэз огезлэн радъясьлэн, «Вместе» ассоциацилэн координаторезлэн Мария Царёвалэн верамезъя, шудонъёсы 12 команда вуыны кулэ вал. «Ортчизы ньыль зоная шудонъёс, отчы 40-лэсь ятыр командаос пыриськизы. Котькуд зоная шудонысь быдэн куинь вормись команда финалэ сюриз. Но, жаляса верано, туннэ асьмелэн туж кезьыт куазь, соин ик 12 команда пӧлысь 8-эз ми дорозь вуиз. Со Ува ёрос, Сарапул ёрос но Сарапул кар, Красногорск ёрос, Вавож ёрос, Глазкар, Дэри ёрос, Можга кар», — шуиз со. Шудон туж ӝог но тунсыко ортчиз. Конкурсэ пыриськисьёслы пӧртэм-пӧртэм юанъёс сётъязы. Нырысь ик командаослы текстъёсын кагазъёс люкылӥзы. Соослы кылъёс пӧлысь кар нимъёсты шедьтыны кулэ вал. Сыӵе амал филворд нимаське. Собере экранъёс вылын пӧртэм пӧрамъёсты возьматӥзы. Шудӥсьёслы тодыны кулэ вал, кызьы со нимаське но кыӵе калыклэн сиёнэз луэ. Нылашъёс экранысь пӧрамъёсты тодманы тыршо                                                         Фото: Анжелика Петрова © udmurt.media Куинетӥ конкурс — «Своя игра». Со телевидениын сыӵе ним улсын ик мынӥсь шудон выллем радъяськиз. Тунсыко, но шудӥсьёсты шугъятӥзы «Брангурт песянайёс» коллективысь Наталья Пугачёва сярысь юанъёс. Пиналъёс уггес тодо вылэм, кин со сыӵе. Со сяна, ёрос шудонъёсын вормемъёслы суредъёсысь мультфильмъёсты тодманы ӵектӥзы. Тазэ ужез тросэз умой быдэстӥзы. Берпуметӥяз, йылпумъясь конкурсын тоды кулэ вал, кыӵе кылын чузъяське ӟуч кылысь берыктэм кырӟан.  Сарапул ёросысь Сигаевоысь школаын 10-тӥ классын дышетскись Анастасия Сайранова вожвылъяськонэ «Мозговой штурм» командаен пыриськиз. Солэн верамезъя, школазы, тужгес но солэн классэз, та выллем ужрадъёсы котьку но пырисько.   «Нырысь ик шудонъёс ёросамы ортчизы. Бӧрысь Сарапул карын мукетыз люкет ортчиз. Отын пӧртэм ёросъёсысь командаос вал ини. Ми вормисе потӥм но татчы, элькун люкетэ вуим. Юанъёс, ӵошатоно ке, секытэсьгес, но, озьы ке но, туж тунсыкоесь. Милемлы туж яра таӵе ужрадъёсы пыриськыны. Оскиськом, вормом шуыса», — вераз нылаш. Сигаевоысь команда вормисьёсты ялэмез ӵыдытэк возьма                                           Фото: Анжелика Петрова © udmurt.media Осконзы нылашъёсты ӧз алда. Вань конкурсъёслы йылпумъянъёсъя, Сигаевоысь «Мозговой штурм» команда зэмзэ но вормисе потӥз. Кыкетӥ луиз Глазовысь пиналъёслэн «Тамада» командазы. Куинетӥ — Красногорск ёросысь «БЭМС» команда. Вормисьёсты «ЭТНОэксперт» гожтэмен зарни, азвесь но туй медальёсын, кузьымъёсын пусйизы. Мукетъёсызлы пыриськисьёслы «ЭТНОэксперт» шудонлэн тодметпусэныз ик термокружкаос сётӥзы. «ЭТНОэксперт» шудонлэн йылпумъян люкетэз 16 фото Шудон «Вместе» ассоциацилэн кичӧлтэмезъя Йӧскалык политикая министерство, Калыкъёслэн эшъяськон юртсы юрттэм улсын ортче. Озьы ик радъясьёсын огазьын тыршо визьсынан шудонъёсъя «Что? Где? Когда?» Ижкар клуб. Со ик конкурслы ужъёсты но дасяз. Вожвылъяськонэз нуиз но клублэн вице-президентэз Михаил Эстрин. «Милям ӧй вал ужпуммы та шудонлэсь спорт кылдытыны. Шумпотоно, та милям ЕГЭ ӧвӧл, соослэсь тодон-валанзэс дунъяны. Соос пӧртэм быгатонъёссэс возьмато. Ужъёс кытӥ-отӥ тодыны, кытӥ-отӥ малпаськыса валэктон шедьтыны шуыса быръемын вал. Мон малпамъя, мар соос тодо но возьмато валтӥсез ӧвӧл, валтӥсез — соос маке выльзэ тодо шуыса», — пусйиз Эстрин. Нялтас вераса, пиналъёсын ӵош ик, но конкурсэ пырытэк, визьзэс сынаны мылкыд каризы дышетӥсьёссы но. Огез соос пӧлысь, Вавож ёросысь Гурезь-Пудга гуртысь Светлана Щёткина ужъёс туж ик капчиесь ӧй вал шуыса пусйиз. Дышетӥсьёс но визьзэс сынаны мылкыд каризы                                                            Фото: Анжелика Петрова © udmurt.media «Ужъёс секытэсь вал, но туж тунсыкоесь. Но нылпиос со юанъёслы валэктонъёс тодыны кулэ ик. Мон понна крезьгуро юан тужгес секыт вал, та учыре мон наугад гинэ тодылӥсько, малы ке шуоно крезьгур удысын лябгес луисько», — вераз со. Тегъёс: Лулчеберет Дышетон Ижкар егитъёс Удмуртия Калыкъёслэнэшъяськонюртсы йӧскалыкполитикаяминистерство йӧслыкъёс  